Her er Kinas første store passasjerfly
Flyet er av typen C919 og ble tauet ut av fabrikken under en stor pressekonferanse. – Ferdiggjøringen av C919 er en milepæl i utviklingen av Kinas første innenlands utviklede fly, sa Jim Zhuanglong i statens luftfartsselskap COMAC til NTB-AFP. Flytypen er ment å være en rival til flyfabrikker som Airbus og Boeing, noe kinesiske myndigheter lenge har ønsket seg å bli mindre avhengig av, ifølge Reuters. Flyet er 39 meter langt og tar 168 passasjerer. Etter planen vil det bli satt inn i vanlig rutefart neste år. Det statlige luftfartsselskapet COMAC opplyste under pressekonferansen at markedet for egenproduserte fly er enormt. Nylig bestilte Kina 130 Airbus-fly til en verdi av rundt 145 milliarder kroner, mens amerikanske Boeing mener at Kina de neste tyve årene vil ha en etterspørsel etter nye fly verdt rundt 8.700 milliarder kroner. COMAC starter nå med bakketester av det nye flyet før jomfruturen finner sted en gang i tredje kvartal av 2016. Prototypen av C919 ble vist frem allerede i 2010.
I helgen rullet det aller første store kinesiskproduserte passasjerfly ut fra fabrikken i Shanghai.